ΔΕΛΤΙΟ ΤΥΠΟΥ

Τελετής Βράβευσης Μαθητικού Διαγωνισμού Ραδιοφωνικού Μηνύματος & Τραγουδιού ΚΑΝ’ ΤΟ Ν’ ΑΚΟΥΣΤΕΙ 2020 με τίτλο “Εκπέμπουμε σήμα κινδύνου, αγκαλιάζουμε τη Γη”

Με μία έκπληξη κλείνει για φέτος ο Μαθητικός Διαγωνισμός Ραδιοφωνικού Μηνύματος & Τραγουδιού “Κάν’ το ν’ ακουστεί”, που συνδιοργανώνεται με μεγάλη επιτυχία για 6η συνεχή χρονιά από την Επιστημονική Εταιρεία European School Radio, το Τμήμα Εκπαιδευτικής Ραδιοτηλεόρασης και Ψηφιακών Μέσων του Υπουργείου Παιδείας και Θρησκευμάτων και το Παιδαγωγικό Ινστιτούτο Κύπρου του Υπουργείου Παιδείας, Αθλητισμού, Πολιτισμού και Αθλητισμού και υποστηρίζεται από το ΕΚΟΜΕ. Για πρώτη φορά στην ιστορία του Διαγωνισμού, η Τελετή Βράβευσης θα γίνει αποκλειστικά τηλεοπτικά μετά τη εξαιρετική ανταπόκριση που συνάντησε το αίτημά μας στην δημόσια τηλεόραση ΕΡΤ3 με ειδική τρίωρη παραγωγή το Σάββατο 20 Ιουνίου 2020 στις 10:00 π.μ..

Την Τελετή θα χαιρετήσουν η Υπουργός Παιδείας και Θρησκευμάτων κ. Νίκη Κεραμέως, η Διευθύντρια του Παιδαγωγικού Ινστιτούτου Κύπρου κ. Αθηνά Μιχαηλίδου-Ευριπίδου και ο Πρόεδρος του ΕΚΟΜΕ κ. Πάνος Κουάνης.

Στην εκπομπή συμμετέχουν από την πλευρά των συνδιοργανωτών η Πρόεδρος Επιστημονικής Εταιρείας European School Radio, κ. Ευτυχία Τούλιου, η Προϊστάμενη Τμήματος Εκπαιδευτικής Ραδιοτηλεόρασης και Ψηφιακών Μέσων του Υπουργείου Παιδείας και Θρησκευμάτων  κ. Σοφία Παπαδημητρίου και η Λειτουργός του Τομέα Εκπαιδευτικής Τεχνολογίας του Παιδαγωγικού Ινστιτούτου Κύπρου κ. Άννα Τσιάρτα.

Για την τηλεοπτική παραγωγή έχουν συνδράμει μέλη των Κριτικών Επιτροπών, μεταξύ των οποίων οι Καλλιτέχνες Αλέξια, Μανόλης Φάμελλος, Δημήτρης Σταρόβας, Μύρωνας Στρατής, Γιώργος Δημητριάδης, Μιχάλης Οικονόμου, αλλά και Δημοσιογράφοι και στελέχη της εκπαίδευσης. Συνέβαλαν, επίσης, οι εκπαιδευτικοί και μαθητές/τριες από τα 25 τα σχολεία που βραβεύονται και μία πρώην μαθήτρια/ παραγωγός του Μαθητικού Ραδιοφώνου.

Τo Σάββατο 20 Ιουνίου 2020 και ώρα 10:00 π.μ. συντονίζουμε τους δέκτες μας στην ΕΡΤ3, ώστε να μάθουμε την τελική κατάταξη των συμμετοχών στις πρώτες θέσεις και να ακούσουμε και να δούμε τους πρωταγωνιστές του φετινού Διαγωνισμού, οι οποίοι με τα πρωτότυπα ραδιοφωνικά και μουσικά έργα τους τιμούν την πρόσφατη Παγκόσμια Ημέρα Περιβάλλοντος και εκπέμπουν σήμα κινδύνου, αγκαλιάζοντας τη Γη”.